আজকের অ্যালেন তুলনায় পাল্টেছে। চিংড়ির আঁতুড়ঘরের বহিরঙ্গের টুকটাক বদলটাই সব নয়, জীবনকৃষ্ণের তিন নাতি মানিকলাল, হীরালাল, বীরেনকুমার সাহারা এখন রিটায়ার্ড। মানিকলালের পুত্র সুব্রত সাহাও প্রন কাটলেট নিয়ে যথেষ্ট স্পর্শকাতর। চুপিচুপি শুধু এটুকু বলবেন, এর আসল মাহাত্ম্য হল সেই কড়ায় ছাড়ার কসরতে। গড়পড়তা ব্যাটারফ্রাই মাত্রেই অর্থহীন পেটমোটা ডিমের গোলার পাহাড়। ভেতরে মাছটা কাঁচা। কিন্তু অ্যালেনের খেলাটা অন্য। মুচমুচে ব্যাটারের মোড়কে খাঁটি ঘি সুরভিত চিংড়ির কাটলেট মূর্তিমান সভ্যতা। রসিকজনের স্বাদকুঁড়ি চরিতার্থ করতে কলকাতার একটি বিশিষ্ট অবদান।